  Виталий Пронин 5-тӥ-8-тӥ мартэ Дэри ёросысь Италмас каргуртын ортчизы шаерысьтымы гурт спортсменъёслэн тол шудонъёссы. 5-тӥ мартэ ӵошатсконлы кутскон сётӥзы кивалтӥсьёс.  Министръёс пӧйшуран куасэн бызьылӥзыТуспуктӥз В. ЕмельяноваВормиз эшъяськон  Гурт шудонъёс дыръя ёрос кивалтӥсьёс гинэ вожвылъяськонэ пыриськылӥзы вал ке, таяз учыре ӵошатскон огазеяз вань министръёсты но. Шаерамы нырысьсэ ортчиз «Удмуртиысь команда» тол фестиваль. Кивалтӥсьёс гын сапегъёсын хоккеен шудӥзы, пӧйшуран куасъёсын бызьылӥзы но гозы кысказы. Кивалтӥсьёс 4 командаослы — горд, вож, лыз, ӵуж — люкемын вал. Хоккеен шудон кема ӧз кыстӥськы — 2 тайм 7 минутэн, но нюръяськон ӟырдыт пӧрмиз. Нырысь ик командаос куспазы шудӥзы, собере вормисьёс вормисьёсын, келям командаос келямъёсыныз пумиськылӥзы. 3-тӥ инты понна вожмаськизы лыз но ӵуж командаос. 3:0 лыдын вормизы лызъёс, капитанзы вал Правительстволэн Тӧроез Ярослав Семёнов. Та нуналэ солы гол пыртыны удалтӥз. Зарни понна нюръяськон кемагес кыстӥськиз. Шудон, нокин вормытэк, йылпумъяськиз, соин ик пенальти карытэк ӧйлась. Таяз учыре вормизы гордъёс, капитанзы вал гурт удысъя но сиён-юонъя министр Ольга Абрамова. Пӧйшуран куасъёсын котькинлэсь шаплы бызьылыны быгатэмзэ возьматӥз ӵуж команда, капитанзы — нациосын ужан политикая министр Лариса Буранова. Та команда ик кужмо вал гозы кысканын но. Соос ик тол фестивальлэсь кубоксэ утӥзы.  Ворекъяз ке ворекъяз  Гурт шудонъёсты радъясьёс арлы быдэ маке выльзэ, тунсыкозэ малпаны тыршо. Таяз учыре Дэри черкогуртэ люкаськемын вал спортысь кизилиос — тол Олимпиадаосы но дуннелэн чемпионатъёсаз пыриськем спортсменъёс: Галина Кулакова, Нина Парамонова, Тамара Тихонова, Владимир Никитин, Максим Вылегжанин но Иван Черезов. Соосын нимысьтыз пумиськон радъямын вал. Тодмо спортсменъёслы юан сётыны быгатӥзы вань мылкыд карисьёс. Шаплыосыз нимо-дано адямиосын патретэ но пуксьыса вуттӥзы.  Нимо-дано спортсменъёс калыкен пумиськылӥзыТуспуктӥз В. емельяноваГурт шудонъёсты сӥё-дано усьтонын нырысьсэ парадэн ортчиз олимпиецъёслэн командазы. 26-тӥ тол шудонъёс сӥземын вал Удмуртилэн кунлык басьтэмез дырысен 100 ар, Быдӟым Вормонлы 75 ар тырмонлы. Палэнэ кельтэмын ӧй вал Дэри черкогурт но, угось кылем арын со 270 ар тырмонзэ пусйиз. Шумпоттӥз соиз но: ужрадэз усьтон дыръя шаермылэн кункрезез улэпкын удмурт кылын быдэстэмын вал. Ёросъёсысь командаос валля аръёсы ужрадэз учкыса сылӥзы ке, таяз учыре соос но бадӟым круген эктонъёсы пыриськизы. — Сяме пыӵам Гурт шудонъёс азьланяз но ортчытъямын луозы, — шуиз Правительстволэн Тӧроез Ярослав Семёнов. — Бадӟым ужрад спортысь выль нимъёсты шараяны юрттэ, ёросъёсын спортъя выль объектъёс кылдо. Ёросъёсысь кивалтӥсьёслэн но сюлмаськемзы шӧдӥське. Гурт шудонъёслы, «Демография» нацпроектлы но «Спорт — норма жизни» проектлы луыса шаерамы улӥсьёс пӧлын спортэн эшъяськисьёслэн лыдзы эшшо но йылэ. Ужрадэз усьтон кемалы вунонтэм кылёз. Яркыт дӥськутэн пӧрмытскем артистъёс, 100 пала волонтёръёс ваньмызлы капчи мылкыд кузьмазы. 5-тӥ мартэ Дэри черкогурт яркыт буёлъёсын кыдёке пиштӥз, угось сыӵе чебер фейерверк одӥгаз Гурт шудонын но ӧз ворекъя на вал. Куас сюрес вылын —  кизилиос  Тросэз ӵошатсконъёс Италмас каргуртын ортчизы. Талы шумпотӥзы шаерысьтымы нимо-дано спортсменъёс Галина Кулакова но Нина Парамонова. Ӵапак та каргуртын соос уло, нуналлы быдэ куасэн бызьылонъя ӵошатсконэз учкыны ветлӥзы. — Татчы улыны интыяськеммы берегес ик Италмасэ мугор кыдатонъя комплекс пуктӥзы, — шуэ Нина Парамонова. — Со дырысен 27 ар ортчиз ни, комплексын одӥг пол но ремонт лэсьтэмын ӧй вал. Гурт шудонъёс азьын сое тупатъязы. Табере ваньмыз калык рад: выжъёс вылын туала паркет, судьяослэн нимысьтыз кабинетсы вань, бызьылыса-тэтчаса пӧсям спортсменъёс понна душ чакламын. Спортэн эшъяськисьтэмезлэн но татчы кожемез потоз. Дано спортсменкаос туж шумпотӥзы, куас сюрессы югдытӥськиз шуыса. Гурт шудонъёслэсь данзэс ӝутӥзы на Сочиын ортчем Олимпиадае пыриськем спортсменъёс: Шарканысь Максим Вылегжанин но Кезысь Константин Главатских. Нырысь нуналаз соос командаен спринтэ пыриськизы, нош кыкетӥ нуналаз ас ёзо эшъёссы пӧлын 10 иськемез ортчизы. Тросгес удалтӥз К. Главатскихлы — 2 азвесь медаль басьтӥз. М. Вылегжанин но медальтэк ӧз кыльы, 10 иськеме бызьылонын зарни утӥз, нош командаен  бызьылонын ӧз удалты: эшез усемен, 4-тӥ интые кылиз. Спортсменъёс верамъя, ӵошатсконлэн данэз будэ, трасса кузя сылӥсьёс-висисьёс трос, соос вормон мылкыд пыӵато. Ма, кызьы сотэк, Шаркан ёросысь гинэ учкисьёс 3 автобусэн лыктӥллям.  Сьӧлталась Волковъёс нылъёсын 1-тӥ инты басьтӥзыТуспуктӥз В. ЕмельяноваАрысь аре Гурт шудонъёсын паймыто ёрос кивалтӥсьёс. Сарапул ёросысь Игорь Асабин, Антон Язанов но Владимир Шумихин рекорд пуктӥзы дартс шудонын: ваньзы 600-лэсь трос очко люказы. Нош Эгра ёросысь кивалтӥсьёс котькинлэсь лэчыт ыбылӥськизы. Светлана Крмакова Гурт шудонъёслэсь рекордзэс выльдӥз, 100 очко пӧлысь 96 очко люкаса. Кабачигурт муниципал кылдытэтэн кивалтӥсь Валентина Чуракова котькинлэсь трос — 4 — медаль утӥз, пӧлысьтыз 3-ез — зарни. Кивалтӥсьёс пӧлын вожвылъяськем сяна, куасэн бызьылонъя ӵошатсконъёсын но ёроссэ азьпала поттыны юрттӥз. Полиатлонистъёс куспын но нюръяськон ӟырдыт мынӥз. Таӵеез ӧй вал на: нылъёс пӧлысь 11 мурт 100-лэсь трос пол сжимание-отжимание лэсьтӥз. Семьяос сярысь ке верано, Дэри ёросысь Ольга но Василий Малыхъёс Гурт шудонъёсы 3-тӥ пиналэнызы пырисько ни, туэ но соос ваньзэс вормизы. 4-тӥ пиналзы но куасэн нискыла ни, пе. Дэриысь Вавоже  Гурт тол шудонъёс йылпумъяськизы. 1-тӥ группаын Дэри но Эгра ёросъёсысь командаос одӥг мында — 18 очко — люказы. Таӵе дыръя лыдэ басьтӥське куасэн бызьылонъя ӵошатскон. Озьы вормон сётэмын вал Дэри ёрослы. Эгра ёрос 2-тӥ инты басьтӥз, 3-тӥ интые потӥз Пичи Пурга ёросысь команда.  1-тӥ группаын вормисьёс: Дэри, Эгра но Пичи Пурга ёросъёсТуспуктӥз В. Емельянова2-тӥ группаын вормисьёс луизы Шаркан, Кез но Кизнер ёросъёс. 3-тӥ группаын висъяськизы Юкаменск, Сьӧлта но Кияса ёросъёс. Тол шудонъёслэн флагзы сётэмын Вавож ёрослы. Спортсменъёс табере гужем шудонъёслы дасяськозы. Таяз учыре куноосты пумиталоз Красногорск черкогурт. Валентина Емельянова  